Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 25.07.2019

**Αρ. Πρωτ.:** 1048

ΠΡΟΣ: κ. Χρήστο Σταϊκούρα, Υπουργό Οικονομικών

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. καταθέτει το σύνολο των φορολογικών θεμάτων/αιτημάτων που απασχολούν τα άτομα με αναπηρία, με χρόνιες παθήσεις και τις οικογένειές τους**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) –που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας- με το παρόν έγγραφό της εύχεται κάθε επιτυχία στο έργο που έχετε να επιτελέσετε από τη θέση του Υπουργού Οικονομικών σε μια τόσο κρίσιμη περίοδο για τη χώρα και τους πολίτες της, προσδοκώντας ότι από τη θέση αυτή θα προστατέψετε με συγκεκριμένα μέτρα και πολιτικές μία από τις μεγαλύτερες πληθυσμιακά ομάδες του πληθυσμού, όπως είναι τα άτομα με αναπηρία, με χρόνιες παθήσεις και οι οικογένειές τους.

Δυστυχώς την τελευταία δεκαετία, τα άτομα με αναπηρία, με χρόνιες παθήσεις και οι οικογένειές τους βίωσαν αντικειμενικά με τον πιο σκληρό τρόπο την οικονομική κρίση, εάν ληφθεί υπόψη το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία τους. Οι περικοπές που σημειώθηκαν στους μισθούς και στις συντάξεις των ατόμων με αναπηρία και με χρόνιες παθήσεις ήταν ιδιαίτερα επώδυνες και πιο έντονες σε σχέση με τον υπόλοιπο πληθυσμό, εάν λάβετε υπόψη σας ότι επήλθε αισθητή υποβάθμιση των υπηρεσιών που παρείχαν υποστηρικτικές και εν γένει κοινωνικές υπηρεσίες.

Η ΕΣΑμεΑ υπό αυτές τις δύσκολες οικονομικές και κοινωνικές συνθήκες και ενόψει επικείμενου σχεδίου νόμου φορολογικών μέτρων που πρόκειται να κατατεθεί άμεσα προς ψήφιση στη Βουλή, καταθέτει με το παρόν, το πλαίσιο των μέτρων που πρέπει να ληφθούν άμεσα, έτσι ώστε να υπάρξει προστασία των ατόμων με αναπηρία, με χρόνιες παθήσεις και των οικογενειών τους, όπως επιτάσσει και η Διεθνής Σύμβαση για τα Δικαιώματα των ατόμων με αναπηρία, την οποία η χώρα μας μαζί με το προαιρετικό πρωτόκολλό της επικύρωσε με τον Ν.4074/2012 (ΦΕΚ 88 Α΄/11.04.2012), και ως εκ τούτου οφείλει να θέσει σε εφαρμογή σε εθνικό επίπεδο:

1. **Ειδική εισφορά αλληλεγγύης. Διεκδικούμε την απαλλαγή όλων των ατόμων με αναπηρία με ποσοστό τουλάχιστον 50%, ανεξαρτήτως κατηγορίας αναπηρίας και** των οικογενειών που βαρύνονται φορολογικά με άτομα με βαριά αναπηρία, από την ειδική εισφορά αλληλεγγύης. Σήμερα εξαιρούνται από την επιβολή της ειδικής εισφοράς αλληλεγγύης τα εισοδήματα των προσώπων που είναι ολικώς τυφλοί, καθώς και των προσώπων που παρουσιάζουν βαριές κινητικές αναπηρίες με ποσοστό από 80% και άνω. Η Ε.Σ.Α.μεΑ. ζητάει η ανωτέρω εξαίρεση να επεκταθεί στα άτομα με ποσοστό αναπηρίας τουλάχιστον 50%, καθώς και στα πρόσωπα που βαρύνονται φορολογικά από άτομα με βαριές αναπηρίες με ποσοστό αναπηρίας 50% και άνω (νοητική αναπηρία, αυτισμό, σύνδρομο down, εγκεφαλική παράλυση ή βαριές πολλαπλές και ψυχικές αναπηρίες).
2. **Διατήρηση των Φοροαπαλλαγών.** Η ΕΣΑμεΑ διεκδικεί να μην υπάρξει καμία μείωση του αφορολόγητου ορίου για κανένα πολίτη. Ειδικότερα για τα άτομα με αναπηρία, με χρόνιες παθήσεις και τις οικογένειές τους ζητάμε τη διατήρηση των φοροαπαλλαγών που είναι σε ισχύ.
3. **Απαλλαγή από τα τεκμήρια του εισοδήματος**. Να μην φορολογείται το τεκμαρτό εισόδημα των ατόμων με αναπηρία με ποσοστό 50%, παρά μόνο το πραγματικό.
4. **Απαλλαγή από τον ΕΝΦΙΑ.** Διεκδικούμε την απαλλαγή όλων των ατόμων με αναπηρία με ποσοστό αναπηρίας τουλάχιστον 50% ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία από τον ΕΝΦΙΑ, χωρίς εισοδηματικά κριτήρια για την πρώτη κατοικία, καθώς και τη θέσπιση ειδικού καθεστώτος προστασίας των ατόμων με αναπηρία στον ΕΝΦΙΑ.
5. **Αύξηση του ακατάσχετου ποσού.** Αύξηση του ακατάσχετου ποσού σε λογαριασμό μισθού ή σύνταξης ατόμων με αναπηρία στο ύψος των 3.000 ευρώ, λόγω αυξημένων αναγκών εξ αιτίας της αναπηρίας τους.
6. **Επιχειρηματικότητα.** Διεκδικούμε τη λήψη προστατευτικών φορολογικών μέτρων για τα άτομα με αναπηρία και χρόνιες παθήσεις με ποσοστό αναπηρίας 50% και άνω που έχουν επιχειρηματική δραστηριότητα.
7. **Μείωση φόρου από ιατρικές δαπάνες.** Επαναφορά του άρθρου 18 του ν. 4172/2013 που προέβλεπε μείωση φόρου από ιατρικές δαπάνες, για τα άτομα με αναπηρία, με χρόνιες παθήσεις και τις οικογένειές τους, καθώς και διεύρυνση αυτού.
8. **Προστασία από πλειστηριασμό της πρώτης κατοικίας**. Προστασία από πλειστηριασμό της πρώτης κατοικίας που ανήκει σε άτομα με ποσοστό αναπηρίας τουλάχιστον 50%, καθώς και στα πρόσωπα που έχουν στην οικογένειά τους άτομα με βαριές αναπηρίες.
9. **Δανειολήπτες.** Λήψη μέτρων για την πλήρη προστασία των δανειοληπτών με αναπηρία και των οικογενειών που έχουν στη φροντίδα τους άτομα με βαριές αναπηρίες.
10. **Μείωση του ΦΠΑ** στο χαμηλότερο συντελεστή που επιτρέπει η νομοθεσία για τα απαραίτητα βοηθήματα-εργαλεία διαβίωσης των ατόμων με βαριά κινητική αναπηρία και άλλες αναπηρίες.
11. **Ανάπτυξη του θεσμού των ΚΟΙΝΣΕΠ ένταξης.** Να υπάρξουν χρηματοδοτικά εργαλεία και άλλα κίνητρα για την ανάπτυξη του θεσμού των ΚΟΙΝΣΕΠ ένταξης, ο οποίος αποσκοπεί κατ’ αποκλειστικότητα στην κοινωνική και οικονομική ένταξη των ατόμων με αναπηρία.
12. **Διατήρηση της διάταξης του άρθρου 81 του ν.4611/2019**, σύμφωνα με την οποία οι προνοιακές παροχές που δίνονται σε άτομα με αναπηρία δεν εμπίπτουν σε καμία κατηγορία εισοδήματος και δεν φορολογούνται, λόγω του ότι η χορήγησή τους αφορά στην κάλυψη των πρόσθετων αναγκών που επιφέρει η αναπηρία. Επιπρόσθετα, θα πρέπει να διορθωθούν και οι σχετικοί με την αναγραφή των επιδομάτων κωδικοί του εντύπου Ε1 για τις φορολογικές δηλώσεις εισοδήματος ετών 2019 κι εφεξής.

**Κύριε Υπουργέ,**

Η Ε.Σ.Α.μεΑ ελπίζει ότι το ανωτέρω πλαίσιο των προτάσεων και αιτημάτων της δύναται να αποτελέσει τη βάση δημιουργικού διαλόγου με εσάς, την πολιτική ηγεσία του Υπουργείου Οικονομικών και τις υπηρεσίες του Υπουργείου σας, για να καταστεί το φορολογικό σύστημα φιλικό στα άτομα με αναπηρία, χρόνιες παθήσεις και τις οικογένειές τους.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού παρά τω Πρωθυπουργώ, κ. Άκη Σκέρτσου

- Γραφείο Υφυπουργού για τη φορολογική πολιτική και τη δημόσια περιουσία,

 κ. Απ. Βεσυρόπουλου

- Γραφείο Υφυπουργού για τη δημοσιονομική πολιτική, κ. Θ. Σκυλακάκη

- Γραφείο Γ. Γ. Οικονομικής Πολιτικής, κ. Χ. Τριαντόπουλου

- Γραφείο Γ.Γ. Διαχείρισης Ιδιωτικού Χρέους, κ. Φ. Κουρμούση

- Γραφείο Γ. Γ. Γραφείο Δημοσιονομικής Πολιτικής, κ. Θ. Πετραλιά

- Γραφείο Γ. Γ. Φορολογικής Πολιτικής και Δημόσιας Περιουσίας, κ. Αθ. Καλύβα

- Πρόεδρο και Μέλη Διαρκούς Επιτροπής Οικονομικών Υποθέσεων της Βουλής

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |